
Első magyar formula monocoque

A dolgozat a Műegyetem Formula Student csapata, a BME Formula Racing Team 2013-ban elkészült, FREC-003-as kódjelű versenyautójának alapját adó szénszál erősítésű kompozit monocoque váz tervezési és gyártási fázisairól szól. A 7 hónapos tervezés és gyártás folyamatát közel 2 éves kutatási fázis előzte meg. A tervezés során számos szempont figyelembevételével készült el a végleges geometria, amely mind a versenyszabályzatnak, mind a jármű layoutnak, mind a gyárthatósági feltételeknek megfelel. Magyarországon elsőként vágtunk hasonló fejlesztésbe, ezért a tudást apránként kellett összeszedni, egyes esetekben saját magunk jöttünk rá a megoldásra.A kompozit héjszerkezet szilárdsági méretezését a szénszálas kompozit anyag jellemzőinekmeghatározása után végeztük el. A méretezéshez a versenyszabályzat értelmében egy referencia próbatestet kellett elkészítenünk, amin ellenőrizhettük a tervezési modell pontosságát; a szilárdsági jellemzők 99%-os pontossággal egybeestek. A tervezés eredményeképpen született 3D-s modell megvalósításához több lépés vezetett. A kompozit termék legyártásához először egy MDF ősmintát készítettünk CNC marógépen, majd annak felületkezelésével hoztuk létre a kívánt felületi minőséget. Az ősminta szolgált alapjául a termék gyártásához szükséges negatív szerszámnak, amelyet üvegpaplanból és poliészter gyantából készült kompozitból állítottunk elő; ebben készült el a szénszálas erősítésű műanyag termék, amelyet vákuum infúziós technológiával, két fél darabból gyártottunk. Utómegmunkálást követően a két termék felet ragasztással egyesítettük. Az elkészült szénszálas héjszerkezetet fényezés és lakkozás után szereltük készre a versenyautó többi alkatrészével.



